CELEX: 52020PC0469
Language: fi
Date: 2020-08-24
Title: Ehdotus NEUVOSTON TÄYTÄNTÖÖNPANOPÄÄTÖS tilapäisen tuen myöntämisestä Espanjalle neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena

EUROOPAN KOMISSIO
            Bryssel 24.8.2020
            COM(2020) 469 final
            2020/0222(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            tilapäisen tuen myöntämisestä Espanjalle neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Neuvoston asetuksella (EU) 2020/672 (SURE-asetus) vahvistetaan oikeudellinen kehys unionin taloudellisen avun myöntämisestä jäsenvaltioille, joiden taloudessa on tai joiden taloutta vakavasti uhkaa covid-19:n leviämisen aiheuttama vakava häiriö. SURE-välineen tuella rahoitetaan ensisijaisesti työajan lyhentämisjärjestelyjä tai vastaavia, työntekijöiden ja itsenäisten ammatinharjoittajien suojelemiseen ja sitä kautta työttömyyden ja tulonmenetysten vähentämiseen tähtääviä toimenpiteitä sekä toissijaisesti joitakin terveyteen liittyviä toimenpiteitä erityisesti työpaikalla.
            
            
               Espanja pyysi 3. elokuuta 2020 SURE-asetuksen mukaista unionin taloudellista apua. SURE-asetuksen 6 artiklan 2 kohdan mukaisesti komissio on kuullut Espanjan viranomaisia varmistaakseen niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan maan covid-19-pandemian johdosta toteuttamiin työajan lyhentämisjärjestelyihin, erityisesti itsenäisille ammatinharjoittajille ja matkailualan työntekijöille suunnattuihin vastaaviin järjestelyihin sekä covid-19-tartunnan saaneiden työntekijöiden sairausetuuksiin. Tällaisia menoja ovat 
            
            
               (a)palkkakompensaatio, joka on enintään 70 prosenttia työntekijän peruspalkasta ja jota maksetaan työntekijöille, jotka on lomautettu työajan lyhentämistä koskevan ERTE-järjestelyn (Expediente de Regulación Temporal de Empleo) puitteissa. Kompensaation enimmäismäärä on 1 098,09 euroa kuukaudessa, ja se voidaan korottaa 1 254,96 tai 1 411,83 euroon kuukaudessa edunsaajan huollettavana olevien lasten lukumäärästä riippuen;
            
            
               (b)täysi tai osittainen vapautus sosiaaliturvamaksuista työnantajan koosta ja kuukaudesta riippuen ERTE-järjestelyyn osallistuvien työntekijöiden tapauksessa. Valtiolle vapautuksesta seuraa tulonmenetys, jonka voidaan neuvoston asetusta (EU) 2020/672 sovellettaessa katsoa vastaavan julkisia menoja;
            
            
               (c)toiminnan lopettamisen (käytännössä itsenäisen ammatinharjoittamisen keskeyttäminen kokonaan tai osittain) johdosta maksettava avustus ja siihen liittyvä vapautus sosiaaliturvamaksuista. Avustusta maksetaan kuukausittain edellyttäen, että yritys on suljettu tai sen liikevaihto on laskenut yli 75 prosenttia; 
            
            
               (d)avustus matkailualan vakituisille kausityöntekijöille, jotka eivät ole voineet palata työhönsä sovittuna ajankohtana; 
            
            
               (e)työantajien sosiaaliturvamaksujen alentaminen (50 prosentilla) työpaikkojen säilyttämiseksi matkailualalla hätätilan aikana ja sen jälkeen niin, että sosiaaliturvan vähimmäistaso säilytetään useiden työntekijäryhmien osalta. Kun otetaan huomioon kuukausittaisten kokonaismenojen keskiarvo ja niiden henkilöiden määrä, joista yrityksille on maksettu tukia, keskimääräiset menot henkeä kohden ovat noin 192 euroa kuukaudessa;
            
            
               (f)sairausetuudet covid-19:n takia työstä poissaoleville (joko ennaltaehkäisevässä karanteenissa oleville tai tartunnan saaneille) työntekijöille. Etuudet vastaavat työtapaturmajärjestelyä (käytännössä etuudet ovat avokätisempiä, ja ne maksetaan sosiaaliturvarahastosta ensimmäisestä poissaolopäivästä lukien), ja niiden suuruus on enintään 75 prosenttia peruspalkasta. 
            
            
               Espanja on toimittanut komissiolle asiaankuuluvat tiedot. 
            
            
               Toimitetun näytön perusteella komissio ehdottaa neuvostolle, että se hyväksyisi täytäntöönpanopäätöksen SURE-asetuksessa tarkoitetun taloudellisen avun myöntämisestä Espanjalle edellä mainittujen toimenpiteiden tukemiseksi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ehdotus on kaikilta osin neuvoston asetuksen (EU) 2020/672 mukainen ja tehty sen nojalla.
               
               
                  Ehdotuksen lisäksi unionilla on toinen säädös, jonka nojalla jäsenvaltioille annetaan tukea hätätilanteissa: Euroopan unionin solidaarisuusrahaston perustamisesta 11 päivänä marraskuuta 2002 annettu neuvoston asetus (EY) N:o 2012/2002. Euroopan parlamentin ja neuvoston asetus (EU) 2020/461, jolla edellä mainittua säädöstä muutetaan sen soveltamisalan laajentamiseksi kattamaan vakavat kansanterveysuhat sekä rahoituskelpoisten toimien määrittämiseksi, annettiin 30. maaliskuuta. 
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotus on osa toimenpiteitä, joita on otettu käyttöön meneillään olevan covid-19-pandemian johdosta. Yksi niistä on koronaviruksen vaikutusten lieventämistä koskeva investointialoite. Sillä täydennetään muita työllisyyttä tukevia välineitä, kuten Euroopan sosiaalirahastoa, Euroopan strategisten investointien rahastoa (ESIR) ja InvestEU-ohjelmaa. Ehdotuksessa käytetään lainanantoa ja -ottoa jäsenvaltioiden tukemiseen covid-19:n leviämisen johdosta. Se on lisätoimenpide, jolla rahoitetaan työajan lyhentämisjärjestelyjä ja vastaavia toimenpiteitä työpaikkojen suojelemiseksi ja siten työntekijöiden ja itsenäisten ammatinharjoittajien suojaamiseksi työttömyysriskiltä. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
         
         
            
               •Oikeusperusta
            
            
               
                  Välineen oikeusperusta on neuvoston asetus (EU) 2020/672.  
               
            
            
               •Toissijaisuusperiaate (jaetun toimivallan osalta) 
            
            
               
                  Ehdotus on annettu jäsenvaltion esittämän pyynnön johdosta, ja se ilmentää eurooppalaista solidaarisuutta, koska sillä myönnetään covid-19:n leviämisestä kärsivälle jäsenvaltiolle unionin taloudellista apua tilapäisten lainojen muodossa. Tällaisella taloudellisella avulla jäsenvaltiota autetaan rahoittamaan työajan lyhentämisjärjestelyjen ja vastaavien toimenpiteiden vuoksi lisääntyneitä julkisia menoja tilapäisesti, jotta se voi suojella työpaikkoja ja suojata siten työntekijöitä ja itsenäisiä ammatinharjoittajia työttömyysriskiltä ja tulonmenetyksiltä.
               
               
                  Tällainen tuki auttaa tilanteesta kärsivää väestöä, ja se auttaa myös lieventämään covid-19-kriisin aiheuttamia välittömiä yhteiskunnallisia ja taloudellisia vaikutuksia. 
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen. Siinä ei ylitetä sitä, mikä on tarpeen välineelle asetettujen tavoitteiden saavuttamiseksi. 
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Ehdotus on pitänyt valmistella kiireellisesti, jotta neuvosto voi hyväksyä sen ajoissa. Tämän vuoksi sidosryhmiä ei ole voitu kuulla.
               
            
            
               •Vaikutustenarviointi
            
            
               
                  Ehdotuksen kiireellisyyden vuoksi vaikutustenarviointia ei ole tehty.
               
            
            
               4.TALOUSARVIOVAIKUTUKSET
            
            
               
                  Komission olisi voitava ottaa lainaa rahoitusmarkkinoilta varojen edelleen lainaamiseksi jäsenvaltioille, jotka pyytävät taloudellista apua SURE-välineestä. 
               
            
            
               Jäsenvaltioiden takausten lisäksi järjestelyyn sisältyy muita suojatoimia sen rahoitusvakauden varmistamiseksi. Niitä ovat
            
            
               ·tiukka ja varovainen varainhoito;
            
            
               ·lainasalkun kokoaminen siten, että rajoitetaan keskittymisriskiä, vuotuista riskiä ja liiallista altistumista yksittäisten jäsenvaltioiden riskeille ja varmistetaan, että apua eniten tarvitseville jäsenvaltioille voidaan myöntää riittävästi varoja; ja
            
            
               ·mahdollisuus velan jälleenrahoitukseen.
            
            
               2020/0222 (NLE)
            
            
               Ehdotus
            
         
         
            
               NEUVOSTON TÄYTÄNTÖÖNPANOPÄÄTÖS
            
            
               tilapäisen tuen myöntämisestä Espanjalle neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672
                  1
                ja erityisesti sen 6 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Espanja pyysi 3 päivänä elokuuta 2020 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja sen sosioekonomisia seurauksia työntekijöille. 
            
            
               (2)On odotettavissa, että covid-19:n leviäminen ja Espanjan toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission kevään 2020 talousennusteen mukaan Espanjan julkistalouden alijäämä on 10,1 prosenttia ja julkisen velan määrä 115,6 prosenttia suhteessa bruttokansantuotteeseen (BKT) vuoden 2020 lopussa. Komission kesän 2020 väliennusteen mukaan Espanjan BKT supistuu 10,9 prosenttia vuonna 2020. 
            
            
               (3)Covid-19:n vuoksi huomattava osa Espanjan työvoimasta on joutunut keskeyttämään työssäkäynnin tai työnhaun. Tämä on johtanut siihen, että johdanto-osan 4–9 kappaleessa mainittuihin työajan lyhentämisjärjestelyihin ja vastaaviin, erityisesti itsenäisille ammatinharjoittajille ja matkailualan työntekijöille suunnattuihin järjestelyihin sekä kansanterveyden tukitoimenpiteisiin liittyvät Espanjan julkiset menot ovat kasvaneet äkillisesti ja voimakkaasti.
            
            
               (4)Espanjan 3 päivänä elokuuta 2020 päivätyssä pyynnössä mainituilla kuninkaan asetuksilla 8/2020, 11/2020 ja 24/2020 otettiin käyttöön palkkakompensaatio, joka on enintään 70 prosenttia työntekijän peruspalkasta ja jota maksetaan työntekijöille, jotka on lomautettu työajan lyhentämistä koskevan ERTE-järjestelyn (Expediente de Regulación Temporal de Empleo) puitteissa. Kompensaation enimmäismäärä on 1 098,09 euroa kuukaudessa, ja se voidaan korottaa 1 254,96 tai 1 411,83 euroon kuukaudessa edunsaajan huollettavana olevien lasten lukumäärästä riippuen.
            
            
               (5)Viranomaiset ovat ottaneet ERTE-järjestelyyn osallistuvien työntekijöiden osalta käyttöön myös täyden tai osittaisen vapautuksen sosiaaliturvamaksuista työnantajan koosta ja kuukaudesta riippuen. Valtiolle vapautuksesta seuraa tulonmenetys, jonka voidaan neuvoston asetusta (EU) 2020/672 sovellettaessa katsoa vastaavan julkisia menoja.
            
            
               (6)Itsenäisiä ammatinharjoittajia varten viranomaiset ovat ottaneet käyttöön toiminnan lopettamisen (käytännössä itsenäisen ammatinharjoittamisen keskeyttäminen kokonaan tai osittain) johdosta maksettavan avustuksen ja vapautuksen sosiaaliturvamaksuista. Avustusta maksetaan kuukausittain edellyttäen, että yritys on suljettu tai sen liikevaihto on laskenut yli 75 prosenttia. 
            
            
               (7)Espanjan 3 päivänä elokuuta 2020 päivätyssä pyynnössä mainitun kuninkaan asetuksen 15/2020 mukaisesti kuukausittaista avustusta maksetaan myös matkailualan vakituisille kausityöntekijöille, jotka eivät ole voineet palata työhön sovittuna ajankohtana covid-19:n leviämisen takia.
            
            
               (8)Espanjan 3 päivänä elokuuta 2020 päivätyssä pyynnössä mainituilla kuninkaan asetuksilla 8/2019, 12/2019, 7/2020 ja 25/2020 alennettiin työantajien sosiaaliturvamaksuja (50 prosentilla) työpaikkojen säilyttämiseksi matkailualalla hätätilan aikana ja sen jälkeen niin, että sosiaaliturvan vähimmäistaso säilytetään useiden työntekijäryhmien osalta. Kun otetaan huomioon kuukausittaisten kokonaismenojen keskiarvo ja niiden henkilöiden määrä, joista yrityksille on maksettu tukia, keskimääräset menot henkeä kohden ovat noin 192 euroa kuukaudessa.
            
            
               (9)Espanja on lisäksi myöntänyt ylimääräisiä sairausetuuksia covid-19:n takia työstä poissaoleville (joko ennaltaehkäisevässä karanteenissa oleville tai tartunnan saaneille) työntekijöille Espanjan 3 päivänä elokuuta 2020 päivätyssä pyynnössä mainittujen kuninkaan asetusten 6/2020 ja 13/2020 mukaisesti. Etuudet vastaavat työtapaturmajärjestelyä (käytännössä etuudet ovat avokätisempiä, ja ne maksetaan sosiaaliturvarahastosta ensimmäisestä poissaolopäivästä lukien), ja niiden suuruus on enintään 75 prosenttia peruspalkasta. 
            
            
               (10)Espanja täyttää taloudellisen avun pyytämiselle asetuksen (EU) 2020/672 3 artiklassa asetetut edellytykset. Espanja on toimittanut komissiolle asiaankuuluvan näytön siitä, että toteutuneet ja suunnitellut julkiset menot ovat kasvaneet 23 803 573 600 euroa 1 päivästä helmikuuta 2020 covid-19:n leviämisen sosioekonomisten vaikutusten lieventämiseksi toteutettujen kansallisten toimenpiteiden johdosta. Työnajan lyhentämistä koskevaan ERTE-järjestelyyn ja vastaaviin, erityisesti itsenäisille ammatinharjoittajille ja matkailualan työntekijöille suunnattuihin toimenpiteisiin suoraan liittyvien menojen kasvu on äkillinen ja voimakas ottaen huomioon niiden piiriin kuuluvien edunsaajien määrän lähes yhtäkkinen ja ennennäkemätön kasvu ja niistä maksettavien etuuksien suuruus Espanjassa. Espanja aikoo rahoittaa kasvaneista menoista 1 660 000 000 euroa unionin varoilla. 
            
            
               (11)Komissio on asetuksen (EU) 2020/672 6 artiklan mukaisesti kuullut Espanjaa ja varmistanut niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan covid-19:n leviämisen johdosta toteutettuihin työajan lyhentämisjärjestelyihin ja vastaaviin toimenpiteisiin sekä asiaankuuluviin terveyteen liittyviin toimenpiteisiin, joihin viitataan 3 päivänä elokuuta 2020 päivätyssä pyynnössä. 
            
            
               (12)Espanjalle olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista.
            
            
               (13)Tällä päätöksellä ei rajoiteta sisämarkkinoiden toiminnan vääristymiseen liittyvien mahdollisten menettelyjen, kuten Euroopan unionin toiminnasta tehdyn sopimuksen (SEUT-sopimus) 107 ja 108 artiklaan perustuvien menettelyjen, tuloksia. Sillä ei poisteta jäsenvaltioille SEUT-sopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
            
         
         
            
               (14)Espanjan olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin Espanja on toteuttanut kyseiset menot.
            
            
               (15)Tehtäessä päätös taloudellisen avun myöntämisestä on otettu huomioon Espanjan tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt yhdenvertaisen kohtelun, solidaarisuuden, oikeasuhteisuuden ja avoimuuden periaatteita noudattaen. Lainan määrää määritettäessä on haluttu varmistaa, että asiassa noudatetaan neuvoston asetuksessa (EU) 2020/672 täsmennettyjä lainasalkkuun sovellettavia toiminnan vakautta koskevia sääntöjä, 
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Espanja täyttää asetuksen (EU) 2020/672 3 artiklassa asetetut edellytykset.  
            
            
               2 artikla
            
            
               1. Unioni asettaa Espanjan saataville enintään 21 324 820 449 euron lainan. Lainan keskimääräinen enimmäismaturiteetti on 15 vuotta.
            
            
               2. Tällä päätöksellä myönnetyn taloudellisen avun saatavuusaika on 18 kuukautta päätöksen voimaantuloa seuraavasta päivästä lukien. 
            
            
               3. Komissio asettaa unionin taloudellisen avun Espanjan saataville enintään kymmenessä erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu. 
            
            
               4. Ensimmäinen erä maksetaan sen jälkeen, kun asetuksen (EU) 2020/672 8 artiklan 2 kohdassa tarkoitettu lainasopimus on tullut voimaan. 
            
            
               5. Espanja maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä rahoituksesta unionille mahdollisesti aiheutuvat muut maksut, kulut ja menot. 
            
            
               6. Komissio päättää erien suuruudesta ja maksamisesta samoin kuin osaerien suuruudesta. 
            
            
               3 artikla 
            
            
               Espanja voi rahoittaa seuraavia toimenpiteitä:
            
            
               a)työajan lyhentämistä koskeva ERTE-järjestely (Expediente de Regulación Temporal de Empleo) 17 päivänä maaliskuuta annetussa kuninkaan asetuksessa 8/2020 (II luku, 22–28 §), 12 päivänä toukokuuta annetussa kuninkaan asetuksessa 18/2020 ja 26 päivänä kesäkuuta annetussa kuninkaan asetuksessa 24/2020 (1–7 §) säädetyn mukaisesti;
            
            
               b)ERTE-järjestelyn piirissä olevien työntekijöiden sosiaaliturvamaksuja koskevat poikkeukselliset toimenpiteet 17 päivänä maaliskuuta annetussa kuninkaan asetuksessa 8/2020 (II luku, 22–28 §), 12 päivänä toukokuuta annetussa kuninkaan asetuksessa 18/2020 ja 26 päivänä kesäkuuta annetussa kuninkaan asetuksessa 24/2020 (I luku, 4 §) säädetyn mukaisesti; 
            
            
               c)toiminnan lopettamisen johdosta maksettava avustus ja siihen liittyvä vapautus sosiaaliturvamaksuista 17 päivänä maaliskuuta annetussa kuninkaan asetuksessa 8/2020 (17 §), sellaisena kuin se on muutettuna 31 päivänä maaliskuuta annetulla kuninkaan asetuksella 11/2020 (ensimmäisen loppusäännöksen kahdeksas kohta) ja 26 päivänä kesäkuuta annetulla kuninkaan asetuksella 24/2020 (8 §), säädetyn mukaisesti; 
            
            
               d)vakituisten kausityöntekijöiden tukijärjestelmä 21 päivänä huhtikuuta annetussa kuninkaan asetuksessa 15/2020 (kahdeksas loppusäännös) säädetyn mukaisesti;
            
            
               e)työantajien osittainen vapautus sosiaaliturvamaksuista työpaikkojen säilyttämiseksi matkailualalla 8 päivänä maaliskuuta annetussa kuninkaan asetuksessa 8/2019, 11 päivänä lokakuuta annetussa kuninkaan asetuksessa 12/2019, 12 päivänä maaliskuuta annetussa kuninkaan asetuksessa 7/2020 (13 §) ja kuninkaan asetuksessa 25/2020 (neljäs loppusäännös) säädetyn mukaisesti;
            
            
               f)covid-19:n takia poissaolevien työntekijöiden sairausetuudet 10 päivänä maaliskuuta annetussa kuninkaan asetuksessa 6/2020 (5 §) ja 7 päivänä huhtikuuta annetussa kuninkaan asetuksessa 13/2020 (ensimmäinen loppusäännös) säädetyn mukaisesti. 
            
         
         
            
               4 artikla
            
            
               Espanjan on ilmoitettava suunniteltujen julkisten menojen toteutumisesta komissiolle viimeistään [PÄIVÄYS: kuuden kuukauden kuluttua tämän päätöksen julkaisemisesta] ja sen jälkeen kuuden kuukauden välein, kunnes kyseiset suunnitellut julkiset menot ovat toteutuneet täysimääräisinä.
            
            
               5 artikla
            
            
               Tämä päätös on osoitettu Espanjan kuningaskunnalle.
            
            
               6 artikla
            
            
               Tämä päätös julkaistaan Euroopan unionin virallisessa lehdessä. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 159, 20.5.2020, s. 1.